
	1.
	Rīkojuma projekts
1. Finanšu ministrijai no valsts budžeta programmas 02.00.00 "Līdzekļi neparedzētiem gadījumiem" piešķirt Izglītības un zinātnes ministrijai finansējumu 500 000 euro apmērā, pārskaitīšanai biedrībai ''Latvijas Hokeja federācija”, no tiem:
	Iebildums
No valsts budžeta programmas "Līdzekļi neparedzētiem gadījumiem" (turpmāk - LNG) var piešķirt finansējumu valstiski īpaši nozīmīgiem pasākumiem, valsts pamatbudžeta apropriācijās neparedzētiem izdevumiem katastrofu un dabas stihiju seku novēršanai un to radīto zaudējumu kompensēšanai un citiem neparedzētiem gadījumiem.
Informācija par nepieciešamo finansējumu 2026.gada Ziemas olimpisko spēļu atlases turnīra hokejā vīriešiem organizēšanai 2024.gadā Latvijā izmaksām bija zināma savlaicīgi, jau 2023.gadā, līdz ar to līdzekļu piešķiršanu šim mērķim nevar uzskatīt par neparedzētu gadījumu.
Vienlaikus vēršam uzmanību, ka Izglītības un zinātnes ministrijas (turpmāk - IZM) budžeta apakšprogrammā 09.07.00 “Dotācija sporta organizāciju, programmu un pasākumu atbalstam” 2024.gadā ir plānots finansējums 17 917 415 euro apmērā, kurš nav sadalīts, un viens no šīs apakšprogrammas mērķiem ir atbalstīt dažāda līmeņa sporta sacensību (t.sk. starptautisku sporta sacensību) organizēšanu Latvijā.
Turklāt, Latvijas Nacionālās sporta padomes (turpmāk - LNSP) 2023.gada 6.decembra sēdē padomes locekļi pieņēma zināšanai IZM sniegto informāciju par saņemtajiem federāciju pieteikumiem sporta pasākumu organizēšanas saskaņošanai 2024. – 2025.gadā Latvijā, kā arī pamatojoties uz Sporta likuma 9. panta ceturto daļu saskaņoja starptautisku sacensību sarīkošanu Latvijā, tai skaitā Ziemas Olimpisko spēļu hokeja atlases turnīra rīkošanu 2024.gadā, un vienlaikus pieņēma zināšanai Finanšu ministrijas sniegto informāciju, ka minēto sacensību organizēšanas izdevumu segšanai ir iespējams pretendēt uz līdzfinansējumu no 2024.gada valsts budžeta programmas 09.00.00 "Sports” apakšprogrammas 09.07.00 “Dotācija sporta organizāciju, programmu un pasākumu atbalstam” atbilstoši valsts budžeta finansiālajām iespējām un attiecīgās apakšprogrammas līdzekļu sadalei noteiktajai kārtībai. Gadījumā, ja minētajā budžeta apakšprogrammā līdzekļi nav pietiekami vai saskaņā ar noteikto kārtību līdzekļi netiek piešķirti vai tiek piešķirti daļējā apmērā, noteikt, ka ar minēto sporta sacensību organizēšanu saistītie izdevumi sedzami no sacensību organizatoru līdzekļiem.
Tāpat nav skaidrs, vai un kad LNSP sēdē ir tikusi saskaņota 2024.gada IIHF sieviešu pasaules čempionāta hokejā IB divīzijā organizēšana Latvijā. Sacensības, kuras sporta federācijas uzņemas īstenot bez LNSP saskaņojuma, nav pamatojuma finansēt no LNG.
Ņemot vērā iepriekš minēto, uzskatām, ka pieprasītais finansējums no LNG primāri būtu nodrošināms IZM esošo valsts budžeta līdzekļu ietvaros.

	2.
	Anotācija (ex-ante)
1.3. Pašreizējā situācija, problēmas un risinājumi
	Priekšlikums
Lūdzam veikt finansējuma biedrībai “Latvijas Hokeja federācija”  izvērtējumu komercdarbības atbalsta kontroles kontekstā un papildināt anotāciju ar secinājumiem vai minētais atbalsts ir/nav uzskatāms par komercdarbības atbalstu (attiecībā uz komercdarbības atbalsta izvērtējumu finansējuma piešķiršanai čempionāta organizēšanai aicinām skatīt, piemēram, 2021.gada 5.marta Ministru kabineta rīkojumu Nr.154 Par finanšu līdzekļu piešķiršanu no valsts budžeta programmas "Līdzekļi neparedzētiem gadījumiem"” (pieejams: https://likumi.lv/ta/id/321522-par-finansu-lidzeklu-pieskirsanu-no-valsts-budzeta-programmas-lidzekli-neparedzetiem-gadijumiem)).

